ભગવાન શ્રી સ્વામિનારાયણ કરિયાણાથી નીકળીને કાઠિયાવાડની ધરતીને પાવન કરતાં કરતાં ગઢપુરના પાદરમાં વહેતી ઉન્મત્ત ગંગાને કિનારે પધાર્યા. કોણ જાણે કેમ! આ ભૂમિ ભગવાન શ્રી સ્વામિનારાયણના દિલને આકર્ષી રહી હતી. પ્રાચીન કાળથી આ ગઢપુરની ભૂમિ ભારે ભાગ્યવંતી રહી છે. સેંકડો વર્ષ પહેલાં માંડવ્ય ઋષિએ આ પ્રદેશની ભૂમિને પોતાની સાધના ભૂમિ બનાવી હતી. આ ઉન્મત્ત ગંગાને કિનારે માંડવ્ય ઋષિનો આશ્રમ હતો. ગઢપુર પાસેના માંડવરધારના ડુંગરાઓ એની સાક્ષી પૂરે છે. માંડવધારથી પશ્ચિમ દિશામાં ફૂલઝર નામે વન હતું. અહીં માંડવ્ય ઋષિએ આકરું તપ કર્યું હતું. આજે આ સ્થળે ફૂલઝર ગામ વસેલું છે.